### อย. ยกระดับงานกำกับดูแลเครื่องมือแพทย์ มุ่งพัฒนนาสมรรถนะเจ้าหน้าที่ส่วนกลางและส่วนภูมิภาคให้มีประสิทธิภาพ

### อย. เดินหน้าพัฒนาสมรรถนะเจ้าหน้าที่ทั้งส่วนกลางและส่วนภูมิภาค ยกระดับการกำกับดูแลผลิตภัณฑ์เครื่องมือแพทย์ให้ได้มาตรฐานเดียวกันทั่วประเทศ โดยมุ่งเน้นการตรวจสอบ ควบคุม และ เฝ้าระวังอย่างมีประสิทธิภาพ ส่งผลให้ผู้บริโภคสามารถเข้าถึงเครื่องมือแพทย์ที่มีคุณภาพและปลอดภัย ขณะเดียวกันผู้ประกอบการสามารถดำเนินกิจการได้ภายใต้มาตรฐานที่ชัดเจนและเป็นธรรม

### นายแพทย์สุรโชค ต่างวิวัฒน์ เลขาธิการคณะกรรมการอาหารและยา เปิดเผยว่า การพัฒนาศักยภาพเจ้าหน้าที่มีบทบาทสำคัญในการสร้างความเชื่อมั่นให้กับผู้บริโภคและผู้ประกอบการ โดยหากระบบการกำกับดูแลมีความเข้มแข็งและเป็นมาตรฐานเดียวกันทั่วประเทศ ส่งผลให้ผู้ประกอบการสามารถดำเนินธุรกิจได้อย่างถูกต้องตามกฎหมาย และยังช่วยให้กระบวนการขึ้นทะเบียนและการตรวจสอบเครื่องมือแพทย์เป็นไปอย่างมีประสิทธิภาพและรวดเร็วขึ้น ลดต้นทุนในการดำเนินงาน และส่งเสริมการแข่งขันที่เป็นธรรมในอุตสาหกรรมเครื่องมือแพทย์ได้

### นอกจากนี้ การกำกับดูแลที่เป็นระบบและมีมาตรฐานช่วยให้ประชาชนมั่นใจได้ว่าเครื่องมือแพทย์ที่ได้รับอนุญาตและวางจำหน่ายในท้องตลาดผ่านการตรวจสอบอย่างถูกต้อง มีคุณภาพ และปลอดภัยต่อการใช้งาน ทั้งนี้ ประชาชนสามารถตรวจสอบข้อมูลผลิตภัณฑ์เครื่องมือแพทย์ที่ได้รับอนุญาตจาก อย. ผ่านเว็บไซต์ www.fda.moph.go.th หรือ QR Code นี้

### เลขาธิการฯ อย. กล่าวเพิ่มเติมว่า การเสริมสร้างศักยภาพของเจ้าหน้าที่ภาครัฐเป็นส่วนหนึ่งของกลไกสำคัญในการยกระดับระบบสาธารณสุขของประเทศ พร้อมทั้งสนับสนุนให้ประเทศไทยเป็นศูนย์กลางด้านอุตสาหกรรมเครื่องมือแพทย์ที่มีมาตรฐานและเป็นที่ยอมรับในระดับสากล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 27 กุมภาพันธ์ 2568 / ข่าวแจก 114 ปีงบประมาณ พ.ศ. 2568**